अयोध्या में राम मंदिर बनाने के लिए श्री श्री रविशंकर की कोशिशों को बड़ा झटका लगा है। बीजेपी के दो बड़े नेताओं ने उनकी इस कोशिश पर सवाल खड़े कर दिए हैं। राम मंदिर विवाद से जुड़े बीजेपी के पूर्व सांसद रामविलास वेदांती ने कहा है कि रविशंकर कौन होते हैं मध्यस्थता करने वाले। उन्होंने कहा कि अयोध्या विवाद में जेल हम गए, लाठियां हमने खाईं और अब अचानक से श्रीश्री रविशंकर आ गए, ये कौन होते हैं फैसला करने वाले। वेदांती के अलावा भाजपा के महासचिव राम माधव की तरफ से भी एक बयान आया है, जिसमें उन्होंने कहा है कि यह मामला अभी सुप्रीम कोर्ट में है, कोर्ट की प्रकिया पूरी होने के बाद ही इस तरह की बातचीत की जानी चाहिए। उधर सुन्नी वक्फ बोर्ड ने श्री श्री के प्रस्ताव को टालते हुए 16 नवंबर को अयोध्या में मुलाकात से इनकार कर दिया है।